Arlene Wehr wil veral jong vroue inspireer - Afrikaans.com
Vroue vir Afrikaans – 'n videoreeks
Afrikaans.com kies jaarliks vier besondere vroue wat uitstaan en 'n verskil maak in en deur Afrikaans. Augustus is Vrouemaand en daarom is dit gepas dat ons hierdie vroue juis gedurende dié spesiale maand aan julle voorstel. Jy kan elke Dinsdag na heerlike onderhoude op ons webtuiste uitsien.
Arlene Wehr wil veral jong vroue inspireer
Die spreekwoordelike glasdak lê aan skerwe onder die voete van brandweervrou, Arlene Wehr. Sy is in Junie as die brandweer se operasionele hoof van die Stad Kaapstad se westelike distrik aangestel … die eerste vrou wat in so 'n posisie beland sedert die ontstaan van die instelling in 1845. Oorspronklik van Mitchell's Plein en uit 'n administratiewe agtergrond, het Arlene in 1996 by die brandweer aangesluit omdat sy 'n verskil in haar gemeenskap wou maak. Dit is 'n tradisionele manswêreld en Arlene het nie teruggestaan nie. Sy het die uitdagings omskep in geleenthede en haarself opgewerk en vinnig kop bo skouers uitgestaan, veral oor haar passie en die feit dat haar werk vir haar 'n roeping is. Haar hart vir haar gemeenskap maak ruim voorsiening vir mense uit alle vlakke van ons samelewing en sy wil veral jong vroue inspireer. "Ek wil dienslewering verbeter en vir jong vroue die pad baan vir 'n loopbaan in die brandweer." Hierdie eerste is deel van 'n hele rits ander. Sy was onder meer die eerste vroulike stasiebevelvoerder, die Stad Kaapstad het haar vereer vir haar bydrae tot geslagsgelykheidsinisiatiewe en sy is die visepresident van die Suid-Afrikaanse Nooddiensinstituut. Arlene se naam staan in Suid-Afrika se gekiedenisboeke opgeskryf. Haar vasberadenheid, uithouvermoë en dapperheid is 'n voorbeeld vir vroue en sy is trots Afrikaans!